O‘zbekiston Respublikasi Prezidentligiga ko‘rsatilgan nomzodni qo‘llab-quvvatlovchi imzolarni to‘plash va imzo varaqalari to‘g‘ri to‘ldirilganligini tekshirish tartibi to‘g‘risidagi nizomni tasdiqlash haqida

O‘zbekiston Respublikasi Saylov kodeksining 14 va 16-moddalariga muvofiq, O‘zbekiston Respublikasi Markaziy saylov komissiyasi qaror qiladi:
 1. O‘zbekiston Respublikasi Prezidentligiga ko‘rsatilgan nomzodni qo‘llab-quvvatlovchi imzolarni to‘plash va imzo varaqalari to‘g‘ri to‘ldirilganligini tekshirish tartibi to‘g‘risidagi nizom ilovaga muvofiq tasdiqlansin.
 2. O‘zbekiston Respublikasi Markaziy saylov komissiyasining “Siyosiy partiyalar tomonidan imzolarni to‘plash va imzo varaqalari to‘g‘ri to‘ldirilganligini tekshirish tartibi to‘g‘risidagi yo‘riqnomani tasdiqlash to‘g‘risida” 2016-yil 23-sentabrdagi 740-son qarori o‘z kuchini yo‘qotgan deb hisoblansin.
 3. Ushbu qaror O‘zbekiston Respublikasi Markaziy saylov komissiyasining rasmiy veb-saytida, shuningdek, boshqa manbalarda e’lon qilinsin.
 4. Mazkur qarorning ijrosini nazorat qilish O‘zbekiston Respublikasi Markaziy saylov komissiyasi raisining o‘rinbosari B. Kuchkarov zimmasiga yuklansin.
 Mazkur Nizom O‘zbekiston Respublikasi Saylov kodeksining (bundan buyon matnda Saylov kodeksi deb yuritiladi) 38 va 39-moddalariga muvofiq siyosiy partiyalar tomonidan O‘zbekiston Respublikasi Prezidentligiga ko‘rsatilgan nomzodni qo‘llab-quvvatlovchi imzolarni to‘plash va imzo varaqalari (bundan buyon matnda imzo varaqalari deb yuritiladi) to‘g‘ri to‘ldirilganligini O‘zbekiston Respublikasi Markaziy saylov komissiyasi (bundan buyon matnda MSK deb yuritiladi) tomonidan tekshirish tartibini belgilaydi.
 1. Saylovda ishtirok etishiga ijozat berilgan siyosiy partiya O‘zbekiston Respublikasi Prezidentligiga ko‘rsatilgan nomzodni (bundan buyon matnda nomzod deb yuritiladi) qo‘llab-quvvatlab, O‘zbekiston Respublikasi jami saylovchilarining umumiy soni kamida bir foizining imzosini to‘plashi kerak.
 Bitta ma’muriy-hududiy tuzilmada (Qoraqalpog‘iston Respublikasi, viloyat, Toshkent shahri) siyosiy partiya tegishincha imzolar umumiy sonining ko‘pi bilan sakkiz foizini to‘plashi mumkin.
 2. Siyosiy partiya o‘zining vakolatli vakiliga MSK tomonidan ro‘yxatga olinganlik to‘g‘risida guvohnoma berilganidan keyingina nomzodni qo‘llab-quvvatlash yuzasidan saylovchilarning imzosini to‘plashga haqli. Bu sanaga qadar to‘plangan imzolar hisobga olinmaydi.
 3. Saylovchilar imzolarini to‘plash uchun MSK siyosiy partiyaning vakolatli vakiliga mazkur Nizom ilovasiga muvofiq namunadagi imzo varaqalarining blankalarini beradi. Imzo varaqalari blankalari MSK tomonidan bosmaxona usulida, ikki tomonlama ko‘rinishda tayyorlanadi. Imzo varaqalari blankalari har bir siyosiy partiyaga O‘zbekiston Respublikasining barcha saylovchilari umumiy sonining 1,4 foizi hisobida beriladi.
 Siyosiy partiyalar so‘roviga ko‘ra, imzo to‘plash uchun qo‘shimcha imzo varaqalari blankalari berilishi mumkin.
 4. Imzolar to‘planishini tashkil etish uchun siyosiy partiyalarning tuman, shahar kengashlari va ijroiya qo‘mitalari a’zolari yoxud partiyalarning tuman, shahar tashkilotlari devoni shtatidagi xodimlari orasidan mas’ul shaxslar tayinlanadi. Shuningdek, siyosiy partiyalar boshlang‘ich tashkilotlari rahbarlari ham imzolar to‘plashni uyushtirishi mumkin.
 5. Saylovchilar bitta yoki bir nechta nomzodlarni qo‘llab-quvvatlab imzo qo‘yishga haqli.
 Bunda saylovchi o‘z familiyasini, ismini, otasining ismini, tug‘ilgan yilini (yoshi o‘n sakkizda bo‘lsa, qo‘shimcha ravishda tug‘ilgan kuni va oyini), yashash joyi manzilini, pasport yoxud identifikatsiya ID-kartasining seriyasi va tartib raqamini, shuningdek, imzo qo‘ygan sanani ko‘rsatadi.
 Mazkur ma’lumotlar qo‘lda yozib kiritiladi. Imzo varaqasiga o‘z imzosini qo‘yadigan saylovchi to‘g‘risidagi ma’lumotlar saylovchining iltimosiga ko‘ra imzo to‘plashni amalga oshirayotgan shaxs tomonidan kiritilishi mumkin. Biroq, imzoni aynan saylovchining o‘zi qo‘yadi.
 6. Saylovchilarning imzosini to‘plash ish, xizmat, o‘qish, yashash joyida, saylovoldi tadbirlarida, shuningdek, tashviqot yuritish va imzo to‘plash qonun bilan taqiqlanmagan boshqa joylarda amalga oshiriladi.
 Imzo to‘playotgan shaxs tomonidan saylovchilarni majburlash va o‘ziga og‘dirib olishning har qanday shakli qonunda belgilangan javobgarlikka sabab bo‘ladi.
 7. Imzo varaqasi imzoni to‘plagan shaxs tomonidan o‘z familiyasi, ismi, otasining ismi ko‘rsatilgan holda imzolanadi, shuningdek, tegishli siyosiy partiyaning tuman, shahar tuzilmasi rahbari tomonidan muhr bosib tasdiqlanadi.
 8. Imzo to‘plash tamomlanganidan so‘ng siyosiy partiyaning vakolatli vakili Qoraqalpog‘iston Respublikasi, viloyatlar va Toshkent shahri bo‘yicha alohida-alohida qilib tikilgan imzo varaqalarini MSKga topshiradi.
 9. MSKga tekshirish uchun jami saylovchilar umumiy sonining kamida bir foizi miqdorida imzolar taqdim etilishi lozim. Agar siyosiy partiyalar tomonidan jami saylovchilar umumiy sonining bir foizidan ko‘proq imzolar to‘plangan bo‘lsa, qolgan imzo varaqalari siyosiy partiyada zaxira sifatida qoldiriladi.
 10. Siyosiy partiyalar taqdim etgan imzo varaqalarining to‘g‘ri to‘ldirilganligi MSK tomonidan besh kunlik muddatda tekshiriladi.
 11. MSK tekshiruv o‘tkaziladigan vaqt va joy haqida siyosiy partiyalarni oldindan xabardor qiladi.
 12. Siyosiy partiyalarning vakolatli vakillari imzo varaqalari to‘g‘ri to‘ldirilganligining MSK tomonidan tekshirilishi jarayonida ishtirok etadi.
 13. MSK imzo varaqalari to‘g‘ri to‘ldirilganligini tekshiruvchi Ekspert guruhini (bundan buyon matnda Ekspert guruhi deb yuritiladi) tuzishi mumkin. Ekspert guruhi tarkibiga ichki ishlar organlarining, adliya organlarining mutaxassislari, shuningdek, xatshunos ekspertlari, fuqarolik jamiyati institutlari vakillari jalb etiladi.
 14. Saylovchilar imzolari zarur sonining kamida o‘n besh foizi va imzo varaqalariga imzolarini qo‘ygan saylovchilar to‘g‘risidagi tegishli ma’lumotlar tekshirilishi lozim. 
 15. Tekshirish uchun saylovchilarning har bir nomzodni qo‘llab-quvvatlab berilgan imzolari bir xil miqdorda, har bir ma’muriy-hududiy tuzilmadan (Qoraqalpog‘iston Respublikasi, viloyat, Toshkent shahridan) teng nisbatda tanlab olinadi.
 16. Imzo varaqalarini tekshirishda Ekspert guruhi a’zolari:
 kasbiy odob qoidalariga rioya qilishi;
 zimmasiga yuklatilgan vazifalarni qonun hujjatlarida va ichki hujjatlarda belgilangan o‘z lavozim vakolatlari doirasida xolisona, vijdonan, sifatli bajarishi;
 xabarlar va xizmat axborotini taqdim etish bo‘yicha MSKda belgilangan qoidalarga rioya qilishi kerak.
 17. Ekspert guruhi a’zolari imzo varaqasining to‘g‘ri to‘ldirilganligiga, tuzatishlarga yo‘l qo‘yilganiga, o‘chirib yozilgan tuzatishlar borligiga, turli shaxslar tomonidan to‘ldirilganligiga, o‘xshash imzolar borligiga, tasdiqlangan tuzatishlar borligiga e’tibor bergan holda har bir imzo varaqasini ko‘zdan kechiradi.
 18. Vizual tekshiruvda nuqsonlar yoki shubhali holatlar aniqlangan imzo varaqalari puxtaroq, shu jumladan maxsus asboblar yordamida tekshirish uchun saralab olinadi.
 19. Quyidagi imzolar haqiqiy emas deb topiladi:
 siyosiy partiya vakolatli vakiliga MSK tomonidan ro‘yxatga olinganlik to‘g‘risida guvohnoma berilgunga qadar to‘plangan imzolar;
 imzo varaqasidagi saylovchi to‘g‘risidagi ma’lumotlar saylovchining o‘zi yoki saylovchilar imzolarini to‘plagan mas’ul shaxs tomonidan kiritilmasdan qo‘yilgan imzolar;
 saylash huquqiga ega bo‘lmagan shaxslar tomonidan qo‘yilgan imzolar;
 imzo varaqasida ko‘rsatilishi lozim bo‘lgan ma’lumotlardan birortasi ko‘rsatilmasdan qo‘yilgan, shu jumladan sanasi ko‘rsatilmasdan qo‘yilgan imzolar;
 boshqa shaxsning nomidan qo‘yilgan imzolar;
 MSK tomonidan berilgan imzo varaqalaridan boshqa imzo varaqalarida qo‘yilgan imzolar;
 saylovchining imzosi va u haqda ma’lumotlar qalam yoki yozuv quroli hisoblanmaydigan boshqa vositalar bilan kiritilgan imzolar;
 imzo varaqasida ko‘rsatilishi lozim bo‘lgan ma’lumotlarga tuzatishlar kiritilgan holda qo‘yilgan imzolar, basharti ushbu tuzatishlar saylovchi yoki imzo varaqasini tasdiqlovchi shaxslar tomonidan qo‘shimcha imzo bilan tasdiqlanmagan bo‘lsa.
 20. Agar MSK tomonidan tanlab olingan imzo varaqalarining chorak qismidan ko‘prog‘ini tekshirish natijasida imzo varaqalari qonun buzilgan holda tuzilganligi aniqlansa:
 mazkur imzo varaqalari siyosiy partiyaning vakolatli vakiliga qaytariladi va unga kamchiliklarni bartaraf etish uchun ikki kunlik muddat beriladi;
 siyosiy partiya tomonidan MSKga taqdim etilgan barcha imzo varaqalari tekshiriladi.
 21. Siyosiy partiyalar tomonidan imzo varaqalaridagi kamchiliklar ikki kunlik muddatda bartaraf etilmasa yoxud qo‘shimcha imzo varaqalari taqdim etilmasa, barcha topshirilgan imzo varaqalaridan haqiqiy deb topilganlari inobatga olinadi.
 22. MSKga kamchiliklari bartaraf etilib (qo‘shimcha to‘planib), taqdim etilgan imzo varaqalari to‘liq tekshiriladi va ularning haqiqiy deb topilganlari aniqlanadi.
 23. Mazkur Nizomning 20 va 22-bandlarida nazarda tutilgan oldindan taqdim etilgan va qo‘shimcha taqdim etilgan imzo varaqalarining haqiqiy deb topilganlari qo‘shiladi.
 Agar qo‘llab-quvvatlovchi saylovchilarning imzolari soni jami saylovchilar umumiy sonining bir foizidan yana oz bo‘lib chiqsa, mazkur imzo varaqalari to‘lig‘icha haqiqiy emas deb topiladi va MSK siyosiy partiya tomonidan ko‘rsatilgan nomzodni ro‘yxatga olishni rad etadi. 
 24. Tekshiruv yakunlangach, nomzodni yoqlab berilgan imzo varaqalarini taqdim etgan har bir siyosiy partiya bo‘yicha Ekspert guruhi tomonidan Imzo varaqalari to‘g‘ri to‘ldirilganligini tekshirish yakunlari to‘g‘risida xulosa (bundan buyon matnda Xulosa deb yuritiladi) tuziladi. Unda quyidagilar ko‘rsatiladi:
 saylovchilar imzolari qo‘yilgan va taqdim etilgan imzo varaqalari soni;
 saylovchilarning tekshirilgan imzolari soni;
 saylovchilar imzolarining haqiqiy emas deb topilgan soni.
 25. Xulosaning qalamda to‘ldirilishiga va unga biron-bir tuzatishlar kiritilishiga yo‘l qo‘yilmaydi.
 26. Xulosaning nusxasi siyosiy partiyaning vakolatli vakiliga beriladi.
 27. Ekspert guruhi xulosalari MSK tomonidan tegishli qaror qabul qilinishi uchun asos bo‘lib xizmat qiladi.
 28. Imzolarni takroran tekshirish O‘zbekiston Respublikasi Prezidentligiga nomzodni ro‘yxatga olishni rad etish to‘g‘risida MSKning qarori qabul qilinganidan so‘ng, O‘zbekiston Respublikasi Oliy sudining qarori asosida amalga oshiriladi.
 29. Ekspert guruhining xulosasi asosida MSK O‘zbekiston Respublikasi Saylov kodeksining 64-moddasiga muvofiq quyidagilardan biri to‘g‘risida qaror qabul qiladi:
 nomzodni ro‘yxatga olish to‘g‘risida — siyosiy partiya tomonidan taqdim etilgan hujjatlar qonun talablariga muvofiq kelsa;
 nomzodni ro‘yxatga olishni rad etish to‘g‘risida — siyosiy partiya tomonidan taqdim etilgan hujjatlar qonun talablariga muvofiq kelmasa.
 30. MSKning qarorlari ustidan ushbu qarorlar qabul qilingan kundan e’tiboran besh kun ichida O‘zbekiston Respublikasi Oliy sudiga shikoyat qilinishi mumkin.